Az EGT-Tanács 1/94 határozata

(1994. május 17.)

az EGT-Tanács eljárási szabályzatának elfogadásáról

AZ EGT-TANÁCS,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 89. cikke (3) bekezdésére,

A KÖVETKEZŐKÉPPEN HATÁROZOTT:

1. cikk

(1) A Megállapodás 91. cikke (2) bekezdésének megfelelően az EGT-Tanácsot az elnök évente két alkalommal hívja össze.

(2) Az EGT-Tanácsot az elnök saját kezdeményezésére vagy bármelyik tag kérésére is összehívja, ha ezt a körülmények megkívánják, egyebek között akkor is, ha valamelyik tag olyan kérdést kíván megvitatni, amely a 89. cikk (2) bekezdésében említett problémához vezethet.

(3) Ha az EGT-Tanács egyik tagja az ülés összehívására kéri az elnököt, az elnök az EGT-Tanács többi tagjával folytatott konzultációt követően kitűzi az ülés időpontját. Rendkívül sürgős esetekben az EGT-Tanács ülését haladéktalanul összehívja.

2. cikk

(1) Az elnök minden ülésre összeállítja az előzetes napirendet. A meghívót és az előzetes napirendet húsz nappal az ülés előtt megküldik az EGT-Tanács tagjainak.

(2) Az előzetes napirend azokat a pontokat tartalmazza, amelyekkel kapcsolatban az elnök legalább 25 nappal az ülés időpontját megelőzően megkapta az EGT-Tanács bármelyik tagjától a napirendbe történő felvételre irányuló kérelmet valamennyi vonatkozó dokumentummal együtt.

(3) Az előzetes napirendbe csak azokat a pontokat lehet felvenni, amelyekhez legkésőbb az előzetes napirend elküldésének napján megküldték a dokumentumokat az EGT-Tanács tagjainak.

(4) Az előző bekezdésekben említett határidőket nem kell alkalmazni az 1. cikk (3) bekezdésének utolsó mondata alapján összehívandó ülések esetében.

(5) Az EGT-Tanács minden ülés elején elfogadja a napirendet. Az előzetes napirend pontjaitól eltérő egyéb pontokat egyrészről a Közösség és tagállamai, másrészről az EFTA-államok hozzájárulásával lehet a napirendbe felvenni. A Megállapodás 89. cikkének (2) bekezdése alapján az EGT-Tanács elé terjesztett pontokat felveszik a napirendbe.

3. cikk

(1) Amennyiben az EGT-Tanács valamely tagja akadályoztatása miatt nem tud részt venni az ülésen, képviseltetheti magát. Ebben az esetben értesíti az elnököt, és tudomására hozza, hogy ki jogosult a képviseletére. A képviselő az akkreditált tag minden jogát gyakorolja.

(2) Az EGT-Tanács tagjai mellé tisztviselőket lehet rendelni segítségül. Az ilyen tisztviselők számát az EGT-Tanács határozhatja meg.

(3) Minden küldöttség összetételéről tájékoztatni kell az elnököt az ülések kezdetét megelőzően.

(4) Az EFTA Felügyeleti Hatóságot rendszerint meg kell hívni, hogy az EGT-Tanács ülésein megfigyelőként részt vegyen.

(5) Az Európai Beruházási Bank jogosult megfigyelőként részt venni az EGT-Tanács ülésein, ha a Megállapodás 38. jegyzőkönyvének 6. cikkében említett ügyek szerepelnek a napirendben.

(6) Bármely tagjának kérésére az EGT-Tanács másokat is beengedhet üléseire megfigyelőként.

(7) Az EGT-Tanács ülései nem nyilvánosak, kivéve, ha a Tanács másként dönt.

4. cikk

Az EGT-Tanács határozatait egyrészről a Közösség, másrészről a maguk tekintetében egy álláspontot képviselő EFTA-államok közös megegyezésével hozza meg.

5. cikk

Sürgős ügyekben, vagy ha egyéb esetekben így döntöttek, a határozatokat a 4. cikkel összhangban írásbeli eljárás útján hozhatják, amennyiben ezzel valamennyi Szerződő Fél egyetért.

6. cikk

(1) Valamennyi ülésről haladéktalanul jegyzőkönyvtervezet készül.

A jegyzőkönyv alapvetően a következőket tartalmazza minden napirendi pont vonatkozásában:

- az EGT-Tanácsnak benyújtott dokumentumok;

- nyilatkozatok, amelyek jegyzőkönyvbe foglalását az EGT-Tanács valamely tagja kérte;

- a meghozott határozatok, az azokon alapuló közös nyilatkozatok és a következtetések.

Az EGT-Tanács bármely tagja kérheti, hogy a jegyzőkönyv részletesebben tárgyalja valamelyik napirendi pontot.

(2) A jegyzőkönyvtervezetet jóváhagyásra be kell nyújtani az EGT-Tanácsnak. A jóváhagyást követően a jegyzőkönyvet a jóváhagyás időpontjában hivatalban lévő elnök és a két titkár aláírja.

(3) Az EGT-Tanács határozatait csatolják a jegyzőkönyvhöz.

(4) Az EGT-Tanács minden tagja megkapja a jegyzőkönyv másolatát.

7. cikk

Az EGT-Tanács határozatait angol, dán, finn, francia, görög, holland, izlandi, német, norvég, olasz, portugál, spanyol és svéd nyelven hozza. Az e nyelveken készült szövegek mindegyike egyaránt hiteles.

8. cikk

Az EGT-Tanács határozatait az elfogadásuk időpontjában hivatalban lévő elnök és a két titkár aláírja.

9. cikk

A határozatok közzétételéről az EGT-Tanács dönt.

10. cikk

(1) Az eljárási szabályzatban előírt közleményeknek az Európai Közösségek tagállamainak állandó képviseletei és az EFTA-államok Európai Közösségek mellé akkreditált képviseletei, az Európai Közösségek Bizottsága és az Európai Unió Tanácsának Főtitkársága a címzettjei.

(2) Az EGT-Tanácsnak szóló leveleknek annak elnöke a címzettje.

11. cikk

Az EGT-Tanács határozhat albizottság vagy munkacsoport felállításáról, amely feladatainak végrehajtásában segíti. Az ilyen albizottság vagy munkacsoport összetételét, működésének módját és feladatait minden egyes esetben az EGT-Tanács határozza meg.

12. cikk

(1) Az EGT-Tanács titkársági feladatai az elnökség felelősségi körébe tartoznak.

(2) Az EGT-Tanács titkári feladatait egy közösségi tisztviselő és egy, az EFTA-államok által megnevezett tisztviselő látja el. A titkárokat mindkét oldal közös konzultációt követően nevezi ki.

13. cikk

Egyéb vonatkozó rendelkezések sérelme nélkül az EGT-Tanács tanácskozásai a szakmai titoktartási kötelezettség hatálya alá tartoznak, kivéve, ha az EGT-Tanács másként dönt.

14. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1994. május 17-én.

Az EGT-Tanács részéről

az elnök

Th. Pangalos

--------------------------------------------------